Vier gesinslede sterf tydens Randfontein-aanvalArgieffoto: Nico Strydom ŉ Oupa, ŉ egpaar en hul negejarige dogter is dood ná ŉ aanval op ‘n kleinhoewe naby Randfontein in Gauteng. “Die 73-jarige man, sy 42-jarige seun, ŉ 45-jarige vrou en ŉ negejarige dogter is dood aangetref op die toneel,” het kapt. Tshekiso Mofokeng, woordvoerder van die polisie, aan Maroela Media bevestig. Volgens Mofokeng is dit nog nie duidelik wanneer die gesin aangeval is nie. “Ons vermoed dit moes tussen Woensdagaand en Donderdagoggend plaasgevind het,” het hy gesê. Die verdagtes het met die gesin se Mercedes sportnutsvoertuig gevlug. Die voertuig is later verlate aangetref. “Die polisie het beslag gelê op die voertuig,” het hy bygevoeg. Dit is nog nie duidelik of enige eiendom gesteel is nie. “Die polisie maak staat op ander familielede om hulle in hul ondersoek by te staan.” Die name van die oorledenes is nog nie bekend gemaak nie. “Niemand is nog in hegtenis geneem nie. Die ondersoek duur voort,” het Mofokeng gesê. Maroela Media verneem die oupa het die gesin glo uit die Verenigde Koninkryk besoek.